ΓΡΑΠΤΗ ΕΡΩΤΗΣΗ E-4091/96 υποβολή: Alexandros Alavanos (GUE/NGL) προς την Επιτροπή (17 Iανουαρίου 1997)

Θέμα: Καθορισμός της τιμής των φαρμάκων

Σε δημοσιεύματα εφημερίδων εμφανίζεται ότι η Επιτροπή στρέφεται κατά της Ελλάδας για εισαγωγές φαρμάκων με το νομικό επιχείρημα ότι «ο καθορισμός της χονδρικής τιμής των φαρμάκων βάσει της χαμηλότερης τιμής σε κράτος μέλος ενδέχεται να επιφέρει ως αποτέλεσμα την αδυναμία κάλυψης του κόστους εισαγωγής ενός προϊόντος που προέρχεται από άλλο κράτος μέλος και συνεπώς παύση της εμπορίας του».

Όπως ασφαλώς γνωρίζει η Επιτροπή, οι ελληνικές φαρμακευτικές επιχειρήσεις υποχρεούνται να προσκομίζουν κοστολογικά στοιχεία τα οποία να αποδεικνύουν τυχόν αίτηση αύξησης τιμής.

1. Ποιά είναι τα πλήρη νομικά επιχειρήματα της Επιτροπής;

2. Δεν μπορεί να θεωρηθεί ως μέτρο ίσου ανταγωνισμού αφ' ενός η προσκόμιση κοστολογικών στοιχείων από ελληνικές επιχειρήσεις και αφ' ετέρου η υποχρέωση χαμηλότερης ευρωπαϊκής τιμής που θεσπίζει ο ελληνικός νόμος, δεδομένου ότι ο όρος της χαμηλότερης τιμής μπορεί να θεωρηθεί ως τεκμήριο κοστολογικού στοιχείου από επιχειρήσεις εκτός Ελλάδας;

Απάντηση του κ. Monti εξ ονόματος της Επιτροπής (7 Μαρτίου 1997)

Οι νέες διατάξεις σχετικά με τον καθορισμό των τιμών των φαρμάκων στην Ελλάδα βασίζονται κυρίως στις χαμηλότερες τιμές χονδρικής στις χώρες της Ευρώπης. Η Επιτροπή θεωρεί ότι ο καθορισμός των τιμών χονδρικής με βάση τις χαμηλότερες τιμές σε ένα κράτος μέλος μπορεί να έχει ως συνέπεια την αδυναμία κάλυψης του πραγματικού κόστους ενός προϊόντος που προέρχεται από ένα κράτος μέλος και κατά συνέπεια την παύση της εμπορίας του. Το αποτέλεσμα δεν θα ήταν το ίδιο αν η νομοθεσία προέβλεπε τον υπολογισμό του πραγματικού κόστους τους προϊόντος και συνέκρινε την τιμή με τις τιμές μιας ευρύτερης και πιο αντικειμενικής γεωγραφικής βάσης, όπως για παράδειγμα το σύνολο των κρατών μελών. Πράγματι, το κράτος μέλος στο οποίο οι έμποροι προμηθεύονται τα φάρμακα μπορεί να εφαρμόζει τιμές αισθητά ανώτερες από αυτές του κράτους μέλους που εφαρμόζει την χαμηλότερη τιμή και στο οποίο αναφέρεται η ελληνική νομοθεσία.

Εξάλλου, η χαμηλότερη τιμή σε ένα κράτος μέλος δεν αντικατοπτρίζει την τιμή της αγοράς αλλά είναι αποτέλεσμα μειώσεων ή «παγώματος» των τιμών που επιβάλλονται σε ένα κράτος μέλος. Συνεπώς, τα μέτρα παγώματος ή μείωσης των τιμών επηρεάζουν τις τιμές παρά τα διαφορετικά συστήματα καθορισμού τους από το ένα κράτος μέλος στο άλλο και τις διαφορετικές οικονομικές γενικές συνθήκες μεταξύ του ενδιαφερομένου κράτους μέλους και του κράτους μέλους αναφοράς.

Έτσι, η Επιτροπή στην ερμηνευτική ανακοίνωσή της 86/C/310/08 ((ΕΕ C 310 της 4.12.1986 )) σχετικά με τη συμβιβασιμότητα με το άρθρο 30 της συνθήκης ΕΚ των μέτρων που λαμβάνουν τα κράτη μέλη σε θέματα ελέγχου των τιμών των φαρμάκων και επιστροφής των εξόδων, επέστησε την προσοχή των κρατών μελών στο γεγονός ότι θα πρέπει να λαμβάνονται υπόψη οι διάφορες συνιστώσες του κόστους ώστε να καθορίζονται τιμές το επίπεδο των οποίων να αντιπροσωπεύει επαρκώς το κόστος. Αυτό εγγράφεται πλήρως στην γραμμή της νομολογίας του Ευρωπαϊκού Δικαστηρίου ((Αποφάσεις «Danis» στις 6.11.1979, κοινές υποθέσεις 16 έως 20/79, προσφυγή 1979, απόφαση της 9.6.1988, υποθέσεις 56/87, Επιτροπή κατά Ιταλίας, προσφυγή 1988, απόφαση της 29.11.1983, υποθέσεις 181/92 Roussel, προσφυγή και απόφαση της 29.1.1985, υποθέσεις 231/83, Cullet, προσφυγή 1985 )).

Για τους λόγους που εκτέθηκαν ανωτέρω, η Επιτροπή κίνησε τη διαδικασία που προβλέπεται στο άρθρο 169 της συνθήκης ΕΚ κατά της Ελλάδας και εξετάζει την απάντηση των ελληνικών αρχών στη σχετική προειδοποιητική επιστολή.